Lombardische Sprache

S **Lombardisch** (lomb. *lumbaart*) isch e galloitalische Tielekt, wo i de Lombardei, i de Süüdschwiz, im östliche Piemont  un im westliche Trentino gredt werd. S Lombardisch zellt zo de gfördete Sprooche.

## Merchmool
Typischi lombardischi Merchmool sind d Palatalisierig vo /ū/ und /ǒ/ zu /ü/ und /ö/: *müür* (Muur" (lat. murus; it. muro), *sööl* „Bode“ (lat. solum; it. suolo), denn de Wandel vo /ct/ zu /č/: *lač* „Milch“ (lat. lact-; it. latte), de Abfall vom n im Uusluut: *pã* „Broot“ (lat. panis; it. pane) und de Abfall vom /r/ im Infinitiv: *kantá* „singe“ (lat. it. cantare).

## Iitailig

S Lombardisch cha me i drai Gruppe iitaile, i s Alpelombardische, i s Westlombardische und i s Ostlombardische.

### Alpelombardisch
S Alpelombardische *(lumbard alpin)* werd i de Alpetäler gredt und zaichnet sich dör Konservatisme uus, zum Tail au dör d Palatalisierig vo /a/ zumene offnige /ë/: *cevra* „Gaiss“ (lat. it. capra). Tielekt, wo dezue ghöred, sind:
* s Ossolano *(ussulan)* im Eschetal *(Val d'Òssola)* und i
* s Ticinese *(ticinés)* im Misox *(Val Mesolcina)* und im Tessin *(Tesin)* nördlich vom Monte Ceneri.
* s Chiavennese *(cjavenasc)* um Chläve *(Cjavèna)* ume;
* de Bergellertielekt *(bargajot)* im Bergell *(Val Bargaja);*
* s Puschlavisch *(pusc‘iavin)* im Puschlav *(Pus‘ciaf);*
* s Bormiese um Worms im Veltlin *(Burmi)* ume und
* s Livignasco *(livignasc‘)* im Tal vo Luwin *(Livìgn)*.

### Westlombardisch
S Westlombardische *(lumbard ucidental)* oder Insubrisch *(insübrich)* zaichnet sich under anderem uus dör de Rhotazismus: *püres* „Floo“ (it. pulex; it. pulce). 
S Westlombardische tailt sich i acht Hopttielekt, wo witter undertailt were chönet:

* s **Valtellinese** *(valtulines)* i de Provinz Sondrio *(Sundri)* bzw. im Veltlin *(Valtulina)*.
* s **Comasco-Lecchese** rund um de Comersee *(Lagh de Comm),* zäme mit em südliche Tessin mit Lugano *(Lügann)* bis an Monte Ceneri ane. Variante sind:
** de Seetielekt *(laghee)* westlich vom Comersee;
** s Comasco *(Comasch)* um Como *(Comm);*
** s Lecchese um Lecco *(Lecch)* ume.
* s **Varese-Bosino** *(varesòtt)* uf baidne Siite vom mitllere und südliche Langesee *(Lagh Maggior)*
* s **Legnanese-Bustocco** *(legnàn* & *büstoch)* im südliche Tail vo de Provinz Varese *(Vares)* um Legnano (*Legnàn*) und Busto *(Büsti)* ume.
* s **Brianzolo** *(brianzöö)* i de Brianza *(Brianza)* zwöschet Como und Monza *(Munscia)*.
* s **Milanese** *(milanes)* isch de Tielekt vo Mailand *(Milan)* und de Umgebig.
* s **Pavese-Lodese** mit de Variante
** s Lodese *(ludesàn)* um Lodi *(Lod)* ume;
** s Pavese *(paves)* um Pavia *(Pävia)* ume und
** s Vogarese *(vugares)* um Voghera *(Vughera)* ume. De isch de anzig lombardisch Tielekt, wo südlich vom Po gredt werd.
* s **Novarese** *(nuaresat)* um Novara *(Nuara)* ume. S Nuaresat isch en Öbergangstielekt zom Piemontesische.

### Ostlombardisch
Im Ostlombardische *(*lumbàrd oriental*)* isch intervokalisches /v/ verschwunde: *kaál* „Ross“ (lat. caballus, it. cavallo). S glideret sich i:
* s **Bergamasco** *(bergamàsch)* zwöschet de Flüss Adda und Oglio *(Òi),* i de Provinz Bergamo *(Bèrghem)*.
* s **Cremasco** *(cremàsch)* südlich vom Bergamasco, zwöschet de Adda und em Oglio um Crema ume.
* s **Cremonese** *(cremunées)* zwöschet em Po und em Oglio i de Provinz Cremona *(Cremuna)*.
* s **Bresciano** *(bresà)* zwöschet em Oglio und em Gardasee i de Provinz Brescia *(Brèsa)* und im Val Giudicarie im westliche Trentino *(Trentin)*. E Variante vo dem Tielekt werd im Val Camonica *(Al Camonega)* gredt.

## Büecher
Michele Loporcaro: *Profilo linguistico dei dialetti italiani.* Bari 2009. ISBN 978-88-420-8920-9.

Dokumäntiert wird dr Wortschatz vom schwizerische Lombardisch im Vocabolario dei dialetti della Svizzera italiana.

## Weblink

* Lombard uf de Website vo Ethnologue (englisch)
* Istituto di dialettologia e di etnografia valtellinese e valchiavennasca
* Centro di dialettologia e di etnografia del Cantone Ticino
** LSI – Lessico dialettale della Svizzera italiana
** VSI – Vocabolario dei dialetti della Svizzera italiana
** DOSI – Documenti orali della Svizzera italiana

## Fuessnoote